ET Euroopa Liidu Teataja C 180/6

Ärakuulamise eest vastutava ametniku lõpparuanne juhtumi COMP/37.533 — Koliinkloriid — kohta

(koostatud komisjoni 23. mai 2001. aasta otsuse (2001/462/EÜ, ESTÜ), mis käsitleb ärakuulamise eest vastutavate ametnike pädevust teatavates konkurentsimenetlustes, artikli 15 alusel, EÜT L 162, 19.6.2001, lk 21)

(2005/C 180/06)

Eespool nimetatud juhtumit käsitleva otsuse eelnõu alusel esitatakse järgmised märkused:

Komisjoni uurimine EÜ asutamislepingu artikli 81 lõike 1 ja EMP lepingu artikli 53 lõike 1 võimaliku rikkumise kohta koliinkloriidi tööstuses algatati pärast kergendavate asjaolude arvestamise taotluse esitamist tulenevalt komisjoni 1996. aasta teatisest trahvide määramata jätmise või vähendamise kohta kartellide puhul (edaspidi “kergendavate asjaolude arvestamise teatis”).

23. mail 2003. aastal saadeti vastuväiteavaldus neljateistkümnele osapoolele, keda peeti esialgselt kartellis osalejateks:

— Akzo Nobel N.V; Akzo Nobel Nederland B.V; Akzo Nobel Chemicals International B.V; Akzo Nobel Chemicals B.V; Akzo Nobel Functional Chemicals B.V; Akzo Nobel Chemicals SpA. (“Akzo Nobel”)

— BASF A.G. (“BASF”)

— Bioproducts Incorporated (“Bioproducts”)

— Chinook Group Limited; Chinook Group Inc; Chinook Group Limited Partnership. (“Chinook”)

— DuCoa, L.P. (“DuCoa”)

— UCB S.A. (“UCB”)

— Ertisa S.A. (“Ertisa”)

Juurdepääs toimikutele võimaldati CD-ROMi abil. Kõik pooled esitasid kirjalikud märkused vastuväiteavalduse kohta ettenähtud tähtaja jooksul.

Kõik pooled, välja arvatud DuCoa, osalesid suulises ärakuulamises, mis toimus 16. septembril 2003.

Ärakuulamise käigus esitati ühe poole vastuses vastuväiteavaldusele sisalduv täiendav dokument, kuna see sisaldab teavet komisjoni vastuväidete toetuseks, millele võiks tugineda lõplikus otsuses. Asjaomastele pooltele anti võimalus esitada märkusi kõnealuse dokumendi kohta. Bioproducts ja Chinook esitasid pärast ärakuulamist märkusi ka kaitse saamise kohta trahvide eest.

Menetluse käigus juhtis Chinook ärakuulamise eest vastutava ametniku tähelepanu komisjoni talituste ilmsele juhtumi väärkäsitlemisele, mis põhineb asjaolul, et osa toimikust on kaduma läinud, eelkõige Chinooki poolt esitatud dokumendid, mis viimase väitel olid asjakohased kergendavate asjaolude arvestamise teatise kohaldamisel. Selleks et olukorda heastada, tehti asjaomastest dokumentidest koopiad ja lisati toimikusse. Viide dokumentidele lisati vastuväiteavaldusele ja dokumendid lisati CD-ROMile. Seepärast ei mõjutanud kõnealune õnnetu asjaolu Chinooki selgituste andmise õigust. (Ka originaaltoimik sai lõpuks taastatud).

Pärast poolte vastuseid vastuväiteavaldusele ja suulist ärakuulamist tühistati vastuväiteavalduses loetletud vastuväited Ertisa vastu. Sama kehtib Akzo Nobel Chemicals SpA suhtes. Lisaks vähendati Chinooki ja Bioproductsi puhul rikkumise kestust, mille tulemusel kehtestati trahvide määramisele aegumistähtaeg. Aegumistähtaega kohaldatakse ka DuCoa suhtes.

Komisjonile esitatud otsuse eelnõu käsitleb ainult neid vastuväiteid, mille kohta pooltele on antud võimalus oma seisukohti väljendada.

Eespool nimetatut silmas pidades leian, et poolte õigusi anda selgitusi on käesoleva juhtumi puhul järgitud.